Cheslin op vleuel en Frans Malherbe op die bank | Maroela Media
Cheslin Kolbe – op vleuel teen die Bulls (Foto: thestormers.com)
Die voormalige Junior Springbok Wilco Louw, wat reeds vir die Stormers uitgedraf het en ook in 36 wedstryde vir die WP gespeel het, is in die beginspan en Malherbe op die bank.
SP Marais, wat verlede jaar by die Bulls as heelagter moes kom uithelp nadat hy sy kontrak by die Kings verloor het en die Bulls toe met die besering van hulle voorste heelagter Warrick Gelant in die knyp was, is deur die afrigter Robbie Fleck vir die Bullsstryd gekies.
Marais, wat goeie rugby in sy tyd by die Bulls gespeel het, se tydelike kontrak is egter nie ná die Curriebekerseisoen deur die Bulls verleng nie. Dit sal sy eerste wedstryd vir die Stormers wees.
Hy speel in die opwindende Cheslin Kolbe se plek. Kolbe, met sy yslike hart, is na vleuel toe verskuif waar hy met sy 72 kg die veel groter en sterker Travis Ismaiel (94 kg) moet hokslaan.
Op losskakel het Fleck die seun van die legendariese Bokvleuel Jean-Luc du Plessis bo nog 'n Springbok, die afrigter van die Sharks Robert du Preez, se seun gekies. Laasgenoemde, ook Robert, is op die bank.
Du Plessis se skakelmaat is die ervare Springbok Jano Vermaak.
EW Viljoen, op buitesenter, speel soos Marais die eerste keer vir die Stormers. Die haker Ramone Samuels wat drie keer vir die Lions in die Superreeks gespeel het, en ook Dan Kriel wat van die Bulls afkomstig is, is op die bank en die ander twee nuwelinge in die Stormers se 23-tal.
Kriel se tweelingbroer, die Springbok Jesse, speel Saterdag vir die Bulls heelagter.
SP Marais, Cheslin Kolbe, EW Viljoen, Damian de Allende, Dillyn Leyds, Jean-Luc du Plessis, Jano Vermaak, Nizaam Carr, Siya Kolisi (kapt.), Rynhardt Elstadt, Pieter-Steph du Toit, Eben Etzebeth, Wilco Louw, Bongi Mbonambi, JC Janse van Rensburg. Bank: Ramone Samuels, Oli Kebble, Frans Malherbe, Chris van Zyl, Sikhumbuzo Notshe, Dewaldt Duvenage, Dan Kriel, Robert du Preez.
Sesnasies: Nou sal Eddie Jones éérs moet kopspeletjies speel
Die Stormers span is beslis nie sterker as die Bulle nie,dit is die Bulle se beste kans vir n wen op Nuweland in baie jare